**Beszámoló az Észak-Alföldi Régió Ökoiskola Regionális Forrásközpont tevékenységéről (2015. II. félév)**

**Információs Nap szervezése**

Időpont: 2015. november 25. 13 óra

Helyszín: Munkácsy Mihály Általános Iskola (Székesfehérvár Munkácsy út 10.)

**Az információs nap programja**

**13:00 megnyitó**: Török Szabolcs, a Székesfehérvári Tankerület igazgatója

**13.10-** A Székesfehérvári Hétvezér Általános Iskola – Örökös Ökoiskola – ökoiskolai programjának, jó gyakorlatának bemutatása - Némethné Nagy Irén tanár

**13.30-** A Natura 2000 fogalma, Natura területek Fejér megyében – Fenyvesi László környezeti nevelő (Duna-Ipoly Nemzeti Park)

**14.00-** vendégeink: Krepsz Gyöngyi zoológus HEROSZ Fehérvári Állatotthona és

Urfi Tamás ügyvezető Horgász Egyesületek Fejér Megyei Szövetsége  
**14.10-** Hulladékból termék – újrahasznosítás: a Magyar Alumíniumipari Múzeum munkatársai az alumínium, Futterer Judit a műanyag háztartási hulladékok kreatív felhasználásába vonja be a résztvevőket.

**14.30-tól 17.00-ig** részletes tájékoztatást adunk arról, hogy a még nem Ökoiskolák hogyan pályázhatnak az Ökoiskola címre.

A korábbi információs napokon használt ppt előadási anyagokat aktualizáltuk, bővítettük, kiegészítettük.

Az információs nap menetrendje alapján felkértük az előadókat az egyes előadások megtartására.

*A rendezvényen 21 pedagógus vett részt 18 intézményből.*

A szakmai nap előadásai a meghatározott tartalommal, a megadott sorrendben hangzottak el. Az információs nap előadói Varga Gábor, a Gaja Egyesület elnöke, Vajgerné Bőhm Erika, az egyesület titkára és Fenyvesi László, a Duna-Ipoly Nemzeti Park környezeti nevelője voltak.

Török Szabolcs, a Székesfehérvári Tankerület igazgatója és Varga Gábor megnyitója után Vajgerné Bőhm Erika ismertette a Gaja Egyesület, a HUMUSZ Szövetség tevékenységét és az SH/4/5 Zöld Óvoda, Ökoiskola programok kiszélesítése projektet.

Némethné Nagy Irén, a Székesfehérvári Hétvezér Általános Iskola tanára intézménye örökös ökoiskolai munkájáról számolt be sok gyakorlati ötlettel gazdagítva a meghívottak eszköztárát.

Fenyvesi László, a Duna-Ipoly Nemzeti Park környezeti nevelője ismertette meg a jelenlévőket a Natura 2000 fogalmával, a Fejér megyei vonatkozásaival, az itteni jelölőfajokkal. Bemutatta a közös programlehetőségeket (madárgyűrűzés, osztály- és iskolai túrák), s beszélt a Madárdal tanösvényről is. Bár nem jelölőfaj, nagy élvezettel figyelte a hallgatóság az előadóval együtt érkező mezei pacsirtát és a róla szóló ismertetőt. Felajánlotta az együttműködést azon intézmények számára, akikkel még nincs közvetlen kapcsolatuk. (http://www.dinpi.hu/madardal-tanosveny)

Krepsz Gyöngyi zoológus, a HÉROSZ Megyei tagszervezetének elnöke, a székesfehérvári állatmenhely vezetője ismertette a tagozat munkáját. Lehetőség van iskoláknak, osztályoknak csatlakozni szervezetükhöz. Szívesen mennek ki ők is az intézményekbe, és szívesen fogadnak a menhelyen is iskolai csoportokat. A felelős állattartást sajátíthatják el így a gyerekek. (http://www.herosz.hu/fehervari\_allatotthon?lang=hu)

A Horgászegyesületek Fejér Megyei Szövetsége képviseletében Nagy Attila városi elnök érkezett. Ismertette azt a jó gyakorlatot, melyet a székesfehérvári István Király Általános Iskolával (Örökös Ökoiskola) évek óta folytatnak. Felajánlotta az együttműködést a résztvevőknek. Sok lehetőség nyílik a közös munkára, szívesen segítenek a tanároknak. (http://www.hofesz.hu/)

Ezt követően a címpályázat felépítését mutatta be Vajgerné Bőhm Erika. Sok gyakorlati példa, jó ötlet hangzott el, biztatva a jelenlévőket a pályázásra.

Kiegészítő programként Zöld Kiállítás néven helyi expót szervezünk, ahova helyi érdekeltségű kiállítók (civil szervezetek, nonprofit kft-k, környezetbarát termékeket forgalmazó vállalkozások) kaptak meghívást. Célunk, hogy az intézményzöldítés témájába vágó eszközök, szolgáltatások felsorakoztatásával a keresletet és a kínálatot egymással megismertetve segítsük a pedagógusok munkáját a címek elnyerésében.

A Zöld Kiállítás keretében bemutatkozó szervezetek a következők voltak:

* Krepsz Gyöngyi zoológus HEROSZ Fehérvári Állatotthona
* Urfi Tamás ügyvezető Horgász Egyesületek Fejér Megyei Szövetsége
* Futterer Judit , Fúzió Egyesület képviseletében
* Fülöp Krisztián és Kiss Anikó, a székesfehérvári Alumíniumipari Múzeum két munkatársa

A címpályázati előadás alatt felső tagozatosoknak tartott foglalkozást a Fúzió Egyesület tagja, Futterer Judit iparművész. Vele a gyerekek műanyag hulladékot és papírt hasznosítottak újra, ebből készítettek ékszereket.

A székesfehérvári Alumíniumipari Múzeum két munkatársa, Fülöp Krisztián és Kiss Anikó az alumínium hulladék újrahasznosításának lehetőségeit kihasználva szintén ékszerek, kitűzők készítését segítette.

A szünetekben „ökofrankó” büfé várta a résztvevőket. A rendezvény során minden résztvevő kapott egy kisebb csomagot, melyben tájékoztató anyagokat talált a Gaja Egyesület jóvoltából.

A rendezvényértékelő lapok tanúsága szerint a résztvevők összességében jó hangulatúnak, alkotó légkörűnek, segítőnek értékelték a rendezvényt. A résztvevők külön pozitívumként megemlítették a pályázat megírásához kapott hasznos információkat, a kapcsolatteremtési lehetőséget más szervezetekkel, az előadások sokszínűségét és a bemutatott jó gyakorlatok sokaságát.

**Intézményi mentorálás**

*Jelenleg 113 intézmény szerepel a partneradatbázisunkban, amelyek részére továbbra is mentorálási tevékenységet folytatunk, vagy folytattunk.*

2015. év II. félévében a mentorálási tevékenységünk elsődlegesen a rendelkezésünkre álló információk alapján kezdtük el. Az ökoiskola adatbázis alapján felvettük a kapcsolatot az Ökoiskola címmel nem rendelkező iskolákkal, illetve a címmel rendelkező, de a közeljövőben lejáró, illetve a címet elvesztett (újra elsőként pályázó) lehetséges pályázókkal is.

Az előző félévben mentorált iskolákkal a mentorálás, a pályázatbeadás nyomon követése és a tanácsadás is folyamatos volt. A mentorálások telefonos, e-mailes és személyes segítségnyújtással zajlottak.

A félév során két csoportos, személyes mentorálásra került sor, két alkalommal. Az első csoportos tájékoztatás 2015. szeptember 10-én Komárom-Esztergom megyében történt, ahol Vajgerné Bőhm Erika délelőtt Ászáron, délután Tatán vezette a konzultációkat. A résztvevőkkel részletesen áttekintették az önértékelési szempontsort és a címpályázat adatlapjait. A megjelentek (13 intézmény 20 pedagógusa) közül 12 iskola tervezte beadni pályázatát már a szeptemberi határidőre.  
A második csoportos mentorálás 2015. szeptember 17-én, a Székesfehérvári Munkácsy Mihály Általános Iskolában került sor. A mentornapon 14 intézmény 18 pedagógusa vett részt, ahol a résztvevőkkel részletesen áttekintették az önértékelési szempontsort és a címpályázat adatlapjait. Megbeszélték a problémákat, választ kaptak a kérdéseikre. A résztvevők többsége szintén tervezte leadni pályázatát a szeptember 30-i beadásra.

Egyéni mentorálások is történtek az intézményi igényeknek, kéréseknek megfelelően.

A pályázat beadásának határidejéig részünkre folyamatosan érkeztek a megkeresések e-mailek, kérések, hogy nézzük át, javítsuk ki a pályázat épp elkészült részeit. A küldött anyagok alapján erre szükség is volt. A pályázati adatlapon egyes szempontok értelmezése okozott még gondot, és az intézmény bemutatása 1. és 2. pontját is nehezen értették meg. Amikor megkezdődtek a hiánypótlások, szintén folyamatosan kerestek bennünket, hogy segítsünk értelmezni és javítani a hibákat.

Összességében elmondható, hogy igény van arra, hogy az Ökoiskolákat segítsük. Továbbra is szeretnénk ösztönözni azokat, akiknek még az ígéretük szerint szándékuk a pályázás.